प्यू रिसर्च सेंटर ने भी दिसम्बर 2016 के एक सर्वे में बताया कि 23 प्रतिशत अमेरिकी वयस्क जाने अनजाने फेक न्यूज़ शेयर करने के लिए उत्तरदायी हैं। एमआईटी के अध्येताओं ने ट्विटर पर मौजूद 126000 खबरों का विश्लेषण किया जो 30 लाख ट्विटर उपयोगकर्ताओं द्वारा लगभग 45 लाख बार ट्वीट की गई थीं। इस विश्लेषण से यह ज्ञात हुआ कि सच्ची खबरों की तुलना में झूठी खबरों के रिट्वीट होने की संभावना 70 प्रतिशत अधिक होती है। सच को 1500 व्यक्तियों तक पहुंचने के लिए झूठ की तुलना में छह गुने समय की आवश्यकता होती है। इंडियाना यूनिवर्सिटी के फिलिप्पो हमें उन फर्जी और आपराधिक तत्वों के विषय में चौंकाने वाले आंकड़े देते हैं जो फेक न्यूज़ फैलाने में संलग्न हैं। उनके अनुसार फेसबुक पर 60 लाख और ट्विटर पर 48 लाख बॉट्स मौजूद हैं और ये फेक न्यूज़ फैलाने के लिए उत्तरोत्तर परिष्कृत तरीकों का इस्तेमाल कर रहे हैं।